ΟΡΘ51

Η Ορθοδοξία στον 20ο και 21ο αιώνα

**επιμ. Δρ. Δημήτριος Κεραμιδάς**

Ελληνικο Ανοιχτο Πανεπιστημιο

ΠΑΡΑΛΛΗΛΕΣ ΕΠΙΚΑΙΡΟΠΟΙΗΜΕΝΕΣ ΔΡΑΣΤΗΡΙΟΤΗΤΕΣ

Διαχριστιανικές Σχέσεις, Αγία και Μεγάλη Σύνοδος της Ορθοδόξου Εκκλησίας, Β΄ Βατικανή Σύνοδος

1. Με βάση το κείμενο «Σχέσεις της Ορθοδόξου Εκκλησίας προς τον λοιπόν χριστιανικόν κόσμον», το Μήνυμα και την Εγκύκλιο της Αγίας και Μεγάλης Συνόδου της Κρήτης ποιά είναι η εκκλησιολογική κατανόηση της Ορθοδοξίας; **[[1]](#footnote-1)**
2. Ποιά είναι, γενικά, η τοποθέτηση των ορθοδόξων έναντι του οικουμενικού κινήματος;
3. Πώς αντιμετωπίζει η Ορθόδοξη Εκκλησία το αίτημα για αποκατάσταση της ενότητας των χριστιανών;
4. Με ποιόν τρόπο συμβάλλει η Ορθοδοξία στην επίτευξη της χριστιανικής ενότητας;
5. Τί προωθείται και, αντιθέτως, τί αποφεύγεται κατά τη διεξαγωγή των θεολογικών διαλόγων εκ μέρους των ορθοδόξων;
6. Πώς αξιολογήθηκε από τη Β΄ Βατικανή Σύνοδο της Καθολικής Εκκλησίας η Ορθόδοξη Εκκλησία; Επιχειρήστε μια κριτική σύγκριση με τις αντίστοιχες διακηρύξεις της Αγίας και Μεγάλης Συνόδου της Κρήτης;
7. Επιχειρήστε μια προσωπική κριτική επί του κειμένου «Σχέσεις της Ορθοδόξου Εκκλησίας προς τον λοιπόν χριστιανικόν κόσμον».

**Ενδεικτικές απαντήσεις**

**1.** Η Ορθόδοξη Εκκλησία έχει πλήρη συνείδηση ότι αποτελεί την αυθεντική συνέχεια της «Μίας, Αγίας, Καθολικής και Αποστολικής Εκκλησίας», ότι ομολογεί το Σύμβολο της Πίστεως και ότι διαφυλάσσει την πατερική και συνοδική διδασκαλία των 7 Οικουμενικών Συνόδων, πίστη την οποία διαχρονικά βιώνει στη μυστηριακή ζωή με επίκεντρο την ευχαριστία (*Μήνυμα*, §1 και *Εγκύκλιος* §2). Έχοντας ιδρυθεί από το Χριστό, κοινωνώντας μυστηριακά με τον Τριαδικό Θεό και διαφυλάσσοντας γνησίως την αποστολική πίστη, η Ορθόδοξη Εκκλησία ομολογεί στον κόσμο αυθεντικά την αλήθεια του Ευαγγελίου. Η Εκκλησία είναι θεανθρώπινη κοινωνία (*Μήνυμα*, §1) και η ενότητά της είναι «οντολογική» (*Σχέσεις*…)· επομένως, δεν μπορεί να διασπαστεί από ανθρώπινους παράγοντες. Ως εκ τούτου, η Ορθόδοξη Εκκλησία θεωρεί πως ο τρόπος με τον οποίο η ίδια βιώνει την ενότητα πρέπει να αποκαλύπτεται (= μαρτυρείται) και να εκδηλώνεται «ἐν τῷ χώρῳ», ειδικά δε στη συνάντησή της με τους μη ορθοδόξους (*Σχέσεις*…).

**2.** Η Ορθοδοξία δεν αδιαφορεί για την οικουμενική κίνηση αλλά, αντιθέτως, ανταποκρίνεται στο χρέος που της έχει δοθεί από τον Κύριο «νά μαρτυρεῖ τήν ἀλήθεια καί τήν ἀποστολική της πίστη» (*Μήνυμα*, §3). Συνεπώς, αποδίδει μεγάλη σημασία στο διάλογο με τον κόσμο γενικά, ειδικότερα δε με τους ετεροδόξους χριστιανούς, ώστε «ὁ λοιπός χριστιανικός κόσμος [να] γνωρίζει ἀκριβέστερα τή γνησιότητα τῆς Ὀρθοδόξου Παραδόσεως, τήν ἀξία τῆς πατερικῆς διδασκαλίας, τή λειτουργική ἐμπειρία καί τήν πίστη τῶν Ὀρθοδόξων» (*Μήνυμα*, §3). Οι διαχριστιανικοί διάλογοι λειτουργούν, λοιπόν, ως μια ευκαιρία, ώστε η Ορθοδοξία να «ἀναδείξῃ τό σέβας πρός τήν διδασκαλίαν τῶν Πατέρων καί διά νά δώσῃ τήν ἀξιόπιστον μαρτυρίαν τῆς γνησίας παραδόσεως τῆς μιᾶς, ἁγίας, καθολικῆς καί ἀποστολικῆς Ἐκκλησίας» (*Εγκύκλιος*, §20). Οι διαχριστιανικοί θεολογικοί διάλογοι εδράζονται κατεξοχήν επί του ευαγγελικού μηνύματος «ἔρχου καί ἴδε» (Ιω. 1,46), επί της πεποιθήσεως ότι «ὁ Θεός ἀγάπη ἐστίν» (Α’ Ιω. 4,8)», διεξάγονται δε σε πνεύμα γνήσιας εν Χριστώ αγάπης και ευαισθησίας «ἔναντι ἐκείνων, οἱ ὁποῖοι διέκοψαν τήν μετ’ αὐτῆς κοινωνίαν καί […] δέν κατανοοῦν τήν φωνήν της» (ό.π.). H αξιόπιστη μαρτυρία του Χριστού είναι για την Ορθοδοξία χρέος «μαρτυρίας καί προσφορᾶς» (ό.π.).

**3.** Το συνοδικό κείμενο «Σχέσεις της Ορθοδόξου Εκκλησίας προς τον λοιπόν χριστιανικόν κόσμον» μας δίνει ένα γενικό περίγραμμα για το τι πρεσβεύει η Ορθοδοξία αναφορικά με την ενότητα των χριστιανών. Πράγματι, στον Πρόλογο του εγγράφου αναφέρεται πως η Ορθόδοξη Εκκλησία πιστεύει «ἀκραδάντως ὅτι κατέχει κυρίαν θέσιν εἰς τήν ὑπόθεσιν τῆς προωθήσεως τῆς χριστιανικῆς ἑνότητος ἐντός τοῦ συγχρόνου κόσμου» και πως έχει μια «ευθύνη» για την χριστιανική ενότητα. Η σύγκλιση των χριστιανών στην κοινή πίστη και τα μυστήρια είναι μία ύψιστη αποστολή, όπως εκφράστηκε από την αρχαιότητα, από τις Οικουμενικές Συνόδους. Η Ορθοδοξία διακηρύσσει, ακόμα, πως η συμμετοχή στην κίνηση για την αποκατάσταση της ενότητα με τους άλλους χριστιανούς στην Μία, Αγία, Καθολική και Αποστολική Εκκλησία «οὐδόλως τυγχάνει ξένη πρός τήν φύσιν καί τήν ἱστορίαν τῆς Ὀρθοδόξου Ἐκκλησίας, ἀλλ’ ἀποτελεῖ συνεπῆ ἔκφρασιν τῆς ἀποστολικῆς πίστεως καί παραδόσεως, ἐντός νέων ἱστορικῶν συνθηκῶν»· γι’ αυτό και αδιαλείπτως προσεύχεται «ὑπέρ τῆς τῶν πάντων ἑνώσεως» και πρωτοστάτησε «εἰς τήν σύγχρονον ἀναζήτησιν ὁδῶν καί τρόπων τῆς ἀποκαταστάσεως τῆς ἑνότητος τῶν εἰς Χριστόν πιστευόντων» μετείχε δε «τῆς Οἰκουμενικῆς Κινήσεως ἀπό τῆς ἐμφανίσεως αὐτῆς καί συνετέλεσεν εἰς τήν διαμόρφωσιν καί περαιτέρω ἐξέλιξιν αὐτῆς» (*Σχέσεις*…). Είναι αυτονόητο, λοιπόν, πως οι ορθόδοξοι δέονται και εργάζονται διαρκώς «ὥστε νά ἀποβῇ ἐγγύς ἡ ἡμέρα, καθ’ ἥν ὁ Κύριος θά ἐκπληρώσῃ τήν ἐλπίδα τῶν Ὀρθοδόξων Ἐκκλησιῶν καί «γενήσεται μία ποίμνη, εἷς ποιμήν».

**4.** Η συμμετοχή στους διαχριστιανικούς διαλόγους ενεργείται σε τοπικό (= εθνικό), περιφερειακό και διεθνές επίπεδο μέσα από τους θεσμοθετημένους για το σκοπό αυτό *διαχριστιανικούς οργανισμούς* (Παγκόσμιο Συμβούλιο Εκκλησιών, Διάσκεψη Ευρωπαϊκών Εκκλησιών, Συμβούλιο Εκκλησιών Μέσης Ανατολής, Παναφρικανικό Συμβούλιο Εκκλησιών). Η Ορθοδοξία είναι, καταρχήν, «εὔνους καί θετικῶς διατεθειμένη τόσον διά θεολογικούς, ὅσον καί διά ποιμαντικούς λόγους, πρός θεολογικόν διάλογον μετά τῶν λοιπῶν χριστιανῶν εἰς διμερές καί πολυμερές ἐπίπεδον» (*Σχέσεις*…). Υφίστανται, επίσης, οι *διμερείς θεολογικοί διάλογοι* που διεξάγει η Ορθόδοξη Εκκλησία με τις υπόλοιπες Εκκλησίες και Ομολογίες (Ρωμαιοκαθολική, Αρχαίες Ανατολικές Εκκλησίες, Αγγλικανοί, Λουθηρανοί, Παλαιοκαθολικοί, λοιποί Μεταρρυθμιστές). Αυτοί οι διάλογοι «κηρυχθέντες ὑπό Πανορθοδόξων Διασκέψεων, ἐκφράζουν τήν *ὁμόθυμον ἀπόφασιν πασῶν τῶν κατά τόπους ἁγιωτάτων Ὀρθοδόξων Ἐκκλησιῶν*, αἱ ὁποῖαι καλοῦνται νά συμμετέχουν *ἐνεργῶς* καί *συνεχῶς* εἰς τήν διεξαγωγήν αὐτῶν». Έχοντας, επομένως, η Ορθόδοξη Εκκλησία «κοινήν τήν συνείδησιν περί τῆς *ἀναγκαιότητος* τοῦ διαχριστιανικοῦ θεολογικοῦ διαλόγου» κρίνει αναγκαίο «νά συνοδεύηται οὗτος πάντοτε ὑπό τῆς ἐν τῷ κόσμῳ μαρτυρίας διά πράξεων ἀμοιβαίας κατανοήσεως καί ἀγάπης» (*Σχέσεις*…).

Μέσω των διαλόγων δίδεται «δυναμικήν μαρτυρίαν τοῦ πληρώματος τῆς ἐν Χριστῷ ἀληθείας καί τῶν πνευματικῶν αὐτῆς θησαυρῶν πρός τούς ἐκτός αὐτῆς, μέ ἀντικειμενικόν σκοπόν τήν προλείανσιν τῆς ὁδοῦ τῆς ὁδηγούσης πρός τήν ἑνότητα», ενώ ο τελικός σκοπός αυτών είναι πάντοτε «ἡ τελική ἀποκατάστασις τῆς ἐν τῇ ὀρθῇ πίστει καί τῇ ἀγάπῃ ἑνότητος» (*Σχέσεις*…).

**5.** Οι προοπτικές και η μέθοδος των θεολογικών διαλόγων με τον λοιπό χριστιανικό κόσμο προσδιορίζονται «ἐπί τῇ βάσει τῶν ἀρχῶν τῆς *ὀρθοδόξου* *ἐκκλησιολογίας* καί τῶν *κανονικῶν* *κριτηρίων* τῆς ἤδη διαμεμορφωμένης ἐκκλησιαστικῆς παραδόσεως». Γι’ αυτό το λόγο η Ορθοδοξία «οὐδόλως ἀποδέχεται τήν ἰδέαν τῆς “ἰσότητος τῶν Ὁμολογιῶν” καί οὐδόλως δύναται νά δεχθῇ τήν ἑνότητα τῆς Ἐκκλησίας ὥς τινα διομολογιακήν προσαρμογήν» (*Σχέσεις*…). Αντιθέτως, οι διμερείς διαχριστιανικές σχέσεις στηρίζονται στην αντικειμενικότερη αποσαφήνιση «τοῦ ὅλου ἐκκλησιολογικοῦ θέματος», δηλαδή της διδασκαλίας περί μυστηρίων, χάρης, ιερωσύνης και αποστολικής διαδοχής. Η μεθοδολογία που ακολουθείται στους διμερείς και πολυμερείς διαλόγους αποσκοπεί στην λύση των υπαρχουσών, παραδεδομένων θεολογικών διαφορών (ή και των τυχόν νεότερων διαφοροποιήσεων) και στην αναζήτηση – κυρίως – των κοινών στοιχείων της χριστιανικής πίστης. Προϋποθέτει δε απαραβάτως:

* τον αποκλεισμό κάθε πράξης προσηλυτισμού ή προκλητικής ενέργειας ομολογιακού ανταγωνισμού της μίας Εκκλησίας ή Ομολογίας έναντι της άλλης (*Σχέσεις*…).
* την άρνηση κάθε συμβιβασμού σε ζητήματα πίστεως (*Μήνυμα*, §3), την απόρριψη του θεολογικού μινιμαλισμού ή την αμφισβήτηση της δογματικής παράδοσης και του ευαγγελικού ήθους της Εκκλησίας (*Εγκύκλιος*, §20).
* την καταδίκη κάθε απόπειρας διασπάσεως της ενότητας της Εκκλησίας «ὑπό ἀτόμων ἤ ὁμάδων, ἐπί προφάσει τηρήσεως ἤ δῆθεν προασπίσεως τῆς γνησίας Ὀρθοδοξίας» (*Σχέσεις*…). Κι αυτό διότι η διατήρηση της ορθοδόξου πίστης διασφαλίζεται μόνο δια του συνοδικού συστήματος.

**6.** Η ορθόδοξη άποψη, όπως καταγράφηκε στην Κρήτη, είναι η εξής:

* «Ἡ Ὀρθόδοξος Ἐκκλησία διατηρεῖ ἐπιφυλάξεις διά κεφαλαιώδη ζητήματα πίστεως καί τάξεως, διότι αἱ μή Ὀρθόδοξοι Ἐκκλησίαι καί Ὁμολογίαι παρεξέκλιναν ἐκ τῆς ἀληθοῦς πίστεως τῆς μιᾶς, ἁγίας, καθολικῆς καί ἀποστολικῆς Ἐκκλησίας» (Σχέσεις…).
* «Ἡ Ὀρθόδοξος Ἐκκλησία ἀποδέχεται τήν ἱστορικήν ὀνομασίαν τῶν μή εὑρισκομένων ἐν κοινωνίᾳ μετ’ αὐτῆς ἄλλων ἑτεροδόξων χριστιανικῶν Ἐκκλησιῶν καί Ὁμολογιῶν» (Σχέσεις…).

Από τη μεριά της, η Β΄ Βατικανή Σύνοδος (1962-1965) στο εκκλησιολογικό της κείμενο *Lumen Gentium* και το οικουμενικό της Διάταγμα *Unitatis Redintegratio* (Ι. Ασημάκης-Λ. Κισκίνης, επιμ., *Η Β΄ Βατικανή Σύνοδος. Διατάξεις-Διατάγματα-Δηλώσεις-Μηνύματα*, Θεσ/νίκη 2012) διατύπωσε τη θέση πως:

* Υπάρχουν πολυάριθμα «στοιχεία εξαγιασμού και αλήθειας» εκτός του ορατού σώματος της Καθολικής Εκκλησίας (LG§8).
* Υφίστανται πνευματικά αγαθά που «μπορούν να βρεθούν εκτός των ορατών ορίων της Καθολικής Εκκλησίας: ο γραπτός Λόγος του Θεού, η ζωή της χάρης, η πίστη, η ελπίδα και η αγάπη και άλλα εσωτερικά δώρα του Αγίου Πνεύματος και ορατά στοιχεία» που ανήκουν στην μία Εκκλησία του Χριστού (UR§3).
* Υπάρχουν πλούτη στις Ανατολικές Εκκλησίες «στον τομέα της λειτουργικής, της πνευματικής παράδοσης και της νομοκανονικής τάξης» που είναι συγκεκριμένες αντανακλάσεις των θεμελιωδών δογμάτων της χριστιανικής πίστης για την Αγία Τριάδα και τον «ενσαρκωμένο Λόγο του Θεού από την Αειπαρθένο Μαρία, [που] θεσπίστηκαν σε οικουμενικές Συνόδους που έγιναν στην Ανατολή (UR§14).
* Οι θεολογικές παραδόσεις των ορθοδόξων είναι «ριζωμένες στις Γραφές, καλλιεργημένες και εκφρασμένες στη λειτουργική ζωή, τροφοδοτημένες από την ζωντανή αποστολική παράδοση, από τα γραπτά των Πατέρων και των ανατολικών ασκητικών συγγραφέων και τείνουν σε μια ορθή διατύπωση τη ζωής, μάλιστα στην πλήρη θέαση της χριστιανικής αλήθειας» (UR§17).

**7.** Η πρόσληψη (*reception*) και εφαρμογή των κειμένων της Αγίας και Μεγάλης Συνόδου της Ορθόδοξης Εκκλησίας είναι υπόθεση της Εκκλησίας στο σύνολό της αλλά και εκάστου μέλους αυτής ξεχωριστά. Πρόκειται για μια διαδικασία μακρόχρονη, που απαιτεί προσωπική και συλλογική ωρίμανση, πνευματική διάκριση και γνώση των προκλήσεων και συνθηκών της οικουμενικής κίνησης. Σε κάθε περίπτωση, η Ορθόδοξη Εκκλησία εξέφρασε σε ανώτατο θεσμικό (= συνοδικό) επίπεδο την ευθύνη της έναντι του αιτήματος της χριστιανικής ενότητας. Διακήρυξε, λοιπόν, πως η συμμετοχή στην οικουμενική κίνηση είναι συναφής με την φύση και αποστολή της Ορθοδοξίας. Οι ορθόδοξοι (οφείλουν να) προσεύχονται διαρκώς και εργάζονται συνεχώς για την επίτευξη της «μίας ποίμνης», ενστερνιζόμενοι το ευαγγελικό ήθος της αγάπης και της μαρτυρίας του Χριστού. Η Σύνοδος δεν παρέλειψε να υπενθυμίσει πως η διαχριστιανική σύγκλιση δεν σημαίνει δογματικός συμβιβασμός και θεολογικός συγκρητισμός – οι θεολογικοί διάλογοι διεξάγονται, από ορθόδοξης πλευράς, επί τη βάσει της ορθόδοξης εκκλησιολογικής αυτοσυνειδησίας και των κατοχυρωμένων κανονικών κριτηρίων. Αυτό, όμως, δεν δικαιολογεί κανενός είδους ζηλωτισμό ή εκκλησιαστικό φανατισμό· αυτά είναι συμπτώματα που διασπούν την ορθόδοξη ενότητα και μάλιστα είναι ξένα προς το ορθόδοξο ήθος, γι’ αυτό και οι συνοδικοί πατέρες τα καταδίκασαν κατηγορηματικά. Κατά τον Αρχιεπίσκοπο Αλβανίας Αναστάσιο (Γιαννουλάτο), «μεγαλύτερη αίρεση» και «μητέρα των αιρέσεων» είναι ο εγωκεντρισμός (ατόμων, κρατών, διαφόρων συνόλων) που «δηλητηριάζει τις ανθρώπινες σχέσεις και κάθε μορφή αρμονικής και δημιουργικής συνύπαρξης» (Αρχ. Τιράνων, Δυρραχίου και πάσης Αλβανίας «[Ομιλία στην] Εναρκτήρια Συνεδρίαση της Αγίας και Μεγάλης Συνόδου, 20 Ιουνίου 2016», στο [www.holycouncil.org](http://www.holycouncil.org)). Από την άλλη, τα συνοδικά έγγραφα δεν μπαίνουν σε μια αναλυτική αξιολόγηση της εκκλησιαστικής και θεολογικής ταυτότητας των ετεροδόξων χριστιανών, αφήνοντας το έργο αυτό στη θεολογική κοινότητα και τους συμμετέχοντες στους διμερείς διαλόγους, όπου ήδη υπάρχει μια «πρώτη συγκλίνουσα έκφραση της παραδεδομένης κοινής αποστολικής και συνοδικής παράδοσης» (Χρ. Σαββάτος, «Οι εκκλησιολογικές προϋποθέσεις συμμετοχής της Ορθόδοξης Εκκλησίας στην “Οικουμενική Κίνηση” και στους Διμερείς Θεολογικούς Διαλόγους», στο Ι. Ασημάκης, επιμ., *Donorum commutatio. Τιμητικός Τόμος για τα 70α γενέθλια του Αρχιεπισκόπου Ιωάννη Σπιτέρη*, Θεσσαλονίκη 2010, σελ. 779). Συμπερασματικά, η Σύνοδος της Κρήτης, δρώντας όχι ανεξάρτητα από τα μέχρι σήμερα οικουμενικά κεκτημένα και τα δεδομένα των διμερών διαλόγων (για τη σύνδεση οικουμενικής κίνησης και προσυνοδικής διαδικασίας βλ. Δ. Κεραμιδάς, «Ορθοδοξία, Πανορθόδοξη Σύνοδος και Χριστιανική Ενότητα», στο *Θεολογία* 86/4 (2015), σελ. 83-126), έθεσε τις βάσεις για μια ενεργότερη και πιο συνειδητή εμπλοκή στο καθήκον να καταστεί εφικτή η κυριακή εντολή «ίνα πάντες εν ώσιν» (Ιω. 17,21).

1. Τα κείμενα, μαζί με τις εισαγωγικές τοποθετήσεις των ορθόδοξων Προκαθημένων, είναι προσπελάσιμα στον επίσημο ιστότοπο της Συνόδου: [www.holycouncil.org](http://www.holycouncil.org). [↑](#footnote-ref-1)